# 3 de 8 aixecat per sota

### De Viquipèdia

3 de 8 aixecat per sota de la Colla Vella dels Xiquets de Valls. Vila-rodona, 7 de novembre de 1999

El 3 de 8 aixecat per sota és un castell com el 3 de 8, però a diferència d’aquest, ara el castell s’inicia des de la part de dalt i després es van afegint pisos per sota que es van aixecant un per un amb l’ajuda directa de tres persones per cada pilar i el suport d'alguns més.

Ha estat relativament habitual la realització de castells de tres (3 de 6, 3 de 7) aixecats per sota fins a l’alçada del 3 de 7 durant el segle XX, però el 3 de 8 per sota es considera extremadament difícil, sobretot l'aixecada del darrer bloc de set pisos que és el que pesa més.

Mentre s’aixeca, l’enxaneta es manté quieta sobre els dosos i no comença la remuntada per a fer l’aleta (la qual cosa donaria per carregat el castell) fins que el castell no s’ha acabat d’aixecar sencer. Després, la descarregada es fa de forma normal (de dalt a baix) i no per sota.

El 3 de 8 aixecat per sota era un castell relativament habitual en actuacions de nivell durant la Primera Època d'Or al darrer terç del segle XIX. Els primers intents del segle XX els va protagonitzar la Colla Vella dels Xiquets de Valls per Santa Úrsula del 1987, valent-se de tres castellers situats sobre la pinya que ajudaven en la pujada. Però no fou fins el dia 7 de novembre de 1999 a Vila-rodona que la Colla Vella dels Xiquets de Valls no el tornà a descarregar, aquest cop ja sense els ajuts.

Des de llavors, el 3 de 8 aixecat per sota és patrimoni exclusiu de la Vella, amb 5 de descarregats i 4 de carregats[1], l'últim dels quals es va descarregar el 10 de setembre de 2002 a Valls.

## [edita] Referències

1. ↑ El Fet Casteller - Castells de Gamma Extra

Obtingut de "http://ca.wikipedia.org../../../3/_/d/3_de_8_aixecat_per_sota.html"

Categoria: Construccions castelleres

##### Views

- Article
- Discussió
- Revisió actual

##### Cerca